Ape in ‘haglike toestande’ aangehouDBV-inspekteurs het Dinsdag ‘n draai by Monkey Town gemaak. (Foto: Cape of Good Hope SPCA) Die Kaap van Goede Hoop-dierebeskermingsvereniging (DBV) het ŉ waarskuwing aan die bekende primaat-en-wildsentrum in Somerset-Wes, Monkey Town, uitgereik, met verwysing na 14 oortredings van die Dierebeskermingswet. Luidens ŉ verklaring uitgereik deur die DBV het sy inspekteurs Dinsdag ŉ anonieme wenk van ŉ lid van die publiek ontvang oor die swak toestand van die sentrum. Inspekteur Werner Taljaard en wildbeampte Jon Friedman het ondersoek gaan instel en bevind dat die diere onder haglike toestand verkeer. Volgens die DBV was daar nie voldoende toegang tot drinkbare water vir die diere nie. Die inspekteurs het ook op ŉ verwaarloosde donkie afgekom met hoewe wat erg vergroeid is en van die apies wat hulself oormatig gekrap het. “Hierdie diere moet so gou as moontlik deur ŉ veearts ondersoek en behandel word,” lui die verklaring. Volgens die verklaring was een van die krimpvarkies se hokke glo met maaiers besmet. Die hok was volgens die inspekteurs nat en het gestink. Van die hokke het leë waterbakke gehad. (Foto: Cape of Good Hope SPCA) “Die inspekteurs het ook ŉ hok met bruin Kapusyn-ape aangetref met die hok wat nie voldoende skuiling teen die wind en weer bied nie.” Volgens die verklaring was daar ook ŉ personeellid van die sentrum wat ŉ petrolaangedrewe onkruidvreter in die eekhoringape se hok gebruik en die diere ontsenu het. “Die ape was duidelik benoud oor die harde geluid.” Volgens die inspekteurs was die Ara-papegaaie se hok ook nie op standaard nie. “Die hok is nie hoog of groot genoeg nie.” Die verklaring maak ook melding van verskeie operasionele kwessies wat tydens die inspeksie uitgelig is. “Inspekteurs het op elektriese verwarmers met blootgestelde elektriese kabels in die slaapplekke van primate afgekom. Dit kan ŉ aansienlike groot brand- of skokrisiko inhou. Daar was ook blootgestelde besproeiingspype in die grysbok se hok wat ŉ gevaar vir die diere kan inhou.” Die DBV het die sentrum sewe dae gegee om die 14 oortredings reg te stel of gereed te maak vir vervolging. Volgens Hannes Pretorius Bock, regsverteenwoordiger van die eienaars van Monkey Town, gaan die sentrum hom daartoe verbind om met die DBV saam te werk om beter lewensomstandighede vir sy diere daar te stel. “Mnr. René Grobler is ŉ bekende plaaslike diereliefhebber en verbind daartoe om die beste moontlike lewensomstandighede vir sy diere te skep. Hy is al langer as 20 jaar by sy diere betrokke en die verantwoordelike wyse waarop hy sy diere behandel word, is wyd bekend,” het Bock gesê. Grobler was in hierdie stadium nie bereid om enige verdere kommentaar rakende die saak te lewer nie.